Ρύζι σε στιλ παέγια με καραβίδες και κυδώνια
Παραδοσιακά η παέγια, μαγειρεύεται σε απλωτά σκεύη πάνω σε φωτιά. Γι’ αυτό το ρύζι αρπάζει λίγο στον πάτο της κατσαρόλας, κάτι που δίνει όλη τη νοστιμιά στο πιάτο.
12 καραβίδες μεσαίου μεγέθους, καθαρισμένες από κελύφη και κεφάλια (αν θέλουμε, για πιο εντυπωσιακό σερβίρισμα, αφήνουμε τα κεφάλια και τα κελύφη. Μπορεί να λερώσουμε τα χέρια μας, αλλά αξίζει τον κόπο), 2 σκελίδες σκόρδο, πολύ ψιλοκομμένες, 400 γρ. ρύζι bomba (κοντόκοκκο ρύζι από την Ισπανία, ιδανικό για παέγια, δεν λασπώνει εύκολα– σε deli και eshops) ή αρμπόριο, 1 κουτ. σούπας μαϊντανός, ψιλοκομμένος, 1 κουτ. γλυκού πάπρικα γλυκιά, 300 γρ. μανιτάρια λευκά, σε φέτες, 400 γρ. ντομάτα κονκασέ, ψιλοκομμένη , χυμός από 2 λεμόνια, 1 λίτρο ζωμός λαχανικών, ζεστός, 5 ίνες κρόκος Κοζάνης, 60 ml ελαιόλαδο, αλάτι, πιπέρι φρεσκοτριμμένο, 500 γρ. φρέσκες αχηβάδες (κυδώνια) ή άλλα οστρακοειδή, καλά πλυμένα
Σε ένα μεγάλο τηγάνι ειδικό για παέγια (paellera) ή σε άλλο μεγάλο τηγάνι ή σε μια πλασοτέ κατσαρόλα ζεσταίνουμε το λάδι σε δυνατή φωτιά και σοτάρουμε τις καραβίδες για 2 λεπτά. Βγάζουμε με τρυπητή κουτάλα και αφήνουμε σε πιατέλα. Στο ίδιο λάδι σοτάρουμε το ρύζι με το σκόρδο για 2-3 λεπτά.Προσθέτουμε τον μαϊντανό, την πάπρικα και τα μανιτάρια και σοτάρουμε για άλλα 2-3 λεπτά. Μετριάζουμε τη φωτιά και προσθέτουμε την ντομάτα, τον χυμό λεμονιού και τον ζωμό και αφήνουμε να πάρει βράση. Ρίχνουμε τον κρόκο και αλατοπίπερο και σιγοβράζουμε σε μέτρια φωτιά για περίπου 5 λεπτά. Ρίχνουμε τις αχηβάδες και βράζουμε για 8-10 λεπτά ή μέχρι να ανοίξουν τα όστρακα (όσα δεν ανοίξουν τα πετάμε).Ρίχνουμε και τις καραβίδες και μαγειρεύουμε άλλα 3-4 λεπτά, μέχρι να σωθούν τα περισσότερα υγρά και να κολλήσει λίγο το ρύζι στον πάτο του σκεύους. Για να ξεκολλήσει, ακουμπάμε το καυτό σκεύος πάνω σε δυο τρεις βρεγμένες πετσέτες, όπου το αφήνουμε για 3-4 λεπτά.Σερβίρουμε το ρύζι σε στιλ παέγια με καραβίδες και κυδώνια αμέσως με σπάτουλα.
Καραβίδες,Κυδώνια , Όστρακα,Ρύζι,Καθαρά Δευτέρα